Anita Krohn Traaseth

Anita Krohn Traaseth (født 16. desember 1971 i Sandefjord) er en norsk næringslivsleder. Hun var administrerende direktør i Innovasjon Norge fra 2014 til 2019 og administrerende direktør i Hewlett-Packard Norge AS fra 2012 til 2014. Hun er nå styreleder i en rekke selskaper og organisasjoner, blant dem Startup Norway og Bocuse d’Or Norge.

Karriere 
Traaseth er oppvokst i Sandefjord, og flyttet senere til Oslo. Hun har utdannelse innen ledelse og kommunikasjon fra Handelshøyskolen BI. Hun startet sin karriere som trainee i IBM i 1996. Hun har tidligere vært administrerende direktør i kommersialiseringsselskapet Simula Innovation og leder av gründerselskapet Intelligent Quality. Hun var strategidirektør i Det Norske Veritas Software fra 2002 til 2005. Hun ble ansatt som leder for den norske programvareavdelingen av Hewlett-Packard i 2009, og var administrerende direktør i Hewlett-Packard Norge fra 2012 til 2014. I august 2012 begynte hun å publisere en personlig blogg om ledelse med tittelen Tinteguri. 

I 2014 ble hun ansatt som administrerende direktør i Innovasjon Norge. I 2018 ble det kjent at styreleder Per Otto Dyb ønsket å sette Traaseths stilling på dagsorden i styret, og i den forbindelse skrev Aftenposten at Traaseth i 2016 hadde mottatt en skriftlig advarsel fra et samlet styre i Innovasjon Norge for blant annet mangelfull rolleforståelse, manglende evne til å ta kritikk og problematiske utspill, og med en liste på 13 «forbedringspunkter». Næringsminister Torbjørn Røe Isaksen stanset styrebehandlingen. Etter at Per Otto Dyb fikk beskjed om at han ikke var innstilt til gjenvalg som styreleder og deretter trakk seg, uttalte fungerende styreleder Jørand Ødegård Lunde at «styret har tillit til administrerende direktør så lenge ikke noe annet er behandlet i styret». De tillitsvalgte i Innovasjon Norge ga sin støtte til Traaseth. Avisen Dagens Næringsliv fant ingen kritikk mot Traaseth i styreprotokollene. 
22. november 2018 sa Traaseth opp sin stilling i Innovasjon Norge. Resultatet for Innovasjon Norge det året ble beskrevet av Aftenposten som «tidenes beste». 

2. juli 2019 ble det kunngjort at Traaseth skulle lede regjeringens rådgivende utvalg for innovasjon og vekst i grøntsektoren. I august 2019 ble Traaseth også ansatt i en seks måneders prosjektstilling som rådgiver for rektor Curt Rice ved Oslomet – storbyuniversitetet. I juli 2019 ble Traaseth styremedlem i European Innovation Council.

Priser og utmerkelser 
Traaseth har mottatt flere priser, blant dem: 

 Top 50 Global Business Thinkers 2018 av Thinkers 50 Radar
 Top 10 Diversity Champions – The Economist's Global Diversity List 2015
 Top 20 Women in Business in Northern Europe 2015
 Top 50 Most Inspiring Women in Tech 2014/2015
 Årets sosiale medier-personlighet i 2013 av Kampanje
 Odaprisen 2012, som beste kvinnelige leder i IT-bransjen i Norge

Forfatterskap 
Den 3. mars 2014 publiserte hun som debutant på Cappelen Damm boken Godt nok for de svina: en leders refleksjoner om mot, sårbarhet og troverdighet, og boken kom rett inn som nummer 1 på bestselgerlisten i Norge i kategorien «generell litteratur». I august 2014 ble boken lansert på engelsk, på Amazon.com som e-bok. September 2019 kom Traaseths første roman Kamel uten filter på forlaget Aschehoug. Våren 2020 lanserte hun sammen med Fremantle media mentorpodcasten "Godt nok for de svina", som låner navnet fra hennes første bok.  April 2021 kom Fisken på disken, en frittstående oppfølger til Godt nok for de svina, og også denne gikk rett inn på førsteplass på bestselgerlisten

Bibliografi 
 Godt nok for de svina : En leders tanker om mot, sårbarhet og troverdighet, Cappelen Damm (2014) ISBN 978-82-02-43706-0
 Good Enough for the ‘Bastards’: Courage - Vulnerability - Credibility. Confessions of a Female Leader, Cappelen Damm (2014)
Kamel Uten Filter, Aschehoug (2019).
Fisken på disken: Om å ta valg, Cappelen Damm (2021).

Referanser

Eksterne lenker 
 
 
 

Norske forretningsfolk
Hewlett-Packard
Personer fra Sandefjord kommune
Norske direktører
Personer tilknyttet Innovasjon Norge